**ΔΙΑ ΒΙΟΥ ΕΚΠΑΙΔΕΥΣΗ**

**Ορισμός**

Είναι η διαρκής προσπάθεια του ατόμου να μυηθεί στον κόσμο της γνώσης, διατηρώντας σε όλη του τη ζωή την επαφή με τα γράμματα, τις τέχνες και τις επιστήμες.

**Σημασία**

* Ολόπλευρη καλλιέργεια του ανθρώπου, διαρκής ανανέωση των ενδιαφερόντων του, συνεχής καλλιέργεια των κλίσεων και των ικανοτήτων του.
* Διεύρυνση των πνευματικών οριζόντων, ικανοποίηση της φιλομάθειας, άνοδος του μορφωτικού επιπέδου.
* Προσαρμογή στο μεταβαλλόμενο κοινωνικό περιβάλλον της εποχής και παρακολούθηση των επιστημονικών και τεχνολογικών εξελίξεων και δυνατότητα ανταπόκρισης στα νέα δεδομένα.
* Απόκτηση νέων δεξιοτήτων, επαύξηση των επαγγελατικών προσόντων και ικανότητα δημιουργικής αξιοποίησης των νέων επιστημονικών και τεχνολογικών επιτευγμάτων.

Η δια βίου εκπαίδευση είναι **αναγκαία** ιδιαίτερα στην εποχή μας γιατί :

* η συνεχής επιστημονική και τεχνολογική πρόοδος επιφέρει την ταχύτατη εξέλιξη και διεύρυνση των γνώσεων σε όλους τους τομείς με συνέπεια την ανάγκη διαρκούς ενημέρωσης- κατανόησης των εξελίξεων.
* οι ταχύτατες πρόοδοι στον τομέα της ηλεκτρονικής τεχνολογίας και η διάδοση των νέων εφαρμογών της σε όλους σχεδόν τους τομείς των ανθρώπινων δραστηριοτήτων (διαπροσωπική επικοινωνία, επαγγελματικές ανάγκες, οργάνωση επιχειρήσεων, διεκπεραίωση διοικητικών εργασιών, συναλλαγές, εμπόριο, ενημέρωση, ψυχαγωγία-διασκέδαση, τηλεργασία, εκ αποστάσεως και δια βίου μάθηση) καθιστούν απαραίτητη τη συνεχή κατάρτιση στη χρήση τους.
* οι αλλαγές και οι ανακατατάξεις που επέρχονται στην αγορά εργασίας εξαιτίας των παραπάνω εξελίξεων και της οικονομικής παγκοσμιοποίησης επιβάλλουν την ανάγκη αλλαγής επαγγέλματος που προβλέπεται συχνότερη και αναπόφευκτη στο άμεσο μέλλον.
* η ανάγκη για εύστοχες επιλογές και σωστές αποφάσεις στο μεταβαλλόμενο κοινωνικό περιβάλλον της εποχής μας προϋποθέτει σωστή πληροφόρηση και δημιουργική αξιοποίηση των νέων δεδομένων.
* η ανάγκη κατανόησης των διεθνών κοινωνικοπολιτικών εξελίξεων, ώστε σε ένα πολύπλοκο και ταραχώδη κόσμο οι πολίτες να είναι συνειδητοποιημένοι και ενεργοί, είναι επιτακτική.

**Αντίλογος**

Ολοένα και περισσότερο η έννοια της «δια βίου παιδείας» επικεντρώνεται στην απόκτηση πρόσθετων επαγγελματικών προσόντων και, κατά συνέπεια, χάνει την ευρύτερη μορφωτική της διάσταση. Έτσι, εκτρέπεται σε έναν ατέρμονο αγώνα που σωρεύει άγχος στην ψυχή του ατόμου, του αποστερεί ελεύθερο χρόνο, εντατικοποιεί τους ρυθμούς ζωής και, κυρίως, μετακυλύει στον ίδιο τον εργαζόμενο την ευθύνη για την αδυναμία εύρεσης εργασίας ή την περιστολή των εργασιακών δικαιωμάτων: δεν ευθύνονται, δηλαδή, οι αντιφάσεις, τα προβλήματα και οι αδικίες του υφιστάμενου οικονομικοπολιτικού μοντέλου οργάνωσης της παραγωγικής διαδικασίας, αλλά ο ίδιος ο εργαζόμενος, που δε διαθέτει επαρκή προσόντα για την ανταπόκρισή του στις υψηλές απαιτήσεις της αγοράς εργασίας.

**Η ανάπτυξη της δια βίου εκπαίδευσης προϋποθέτει:**

* την αναπροσαρμογή του προγράμματος και του περιεχομένου της παρεχόμενης εκπαίδευσης, ώστε ο μαθητής να μάθει πώς να μαθαίνει και όχι απλά να συσσωρεύει γνώσεις.
* την εκπαίδευση των μαθητών και την επιμόρφωση ενηλίκων για εύκολη πρόσβαση στις πληροφορίες, στις νέες τεχνολογίες και στη δημιουργική αξιοποίησή τους.
* την καλλιέργεια της φιλομάθειας του νέου από την οικογένεια, το σχολείο και τα μέσα ενημέρωσης και την ενθάρρυνση της επαφής του με το βιβλίο και τη γνώση.
* την οργάνωση και ενίσχυση από την πολιτεία εκπαιδευτικών σεμιναρίων (αγωγή υγείας, περιβαλλοντική αγωγή κλπ.) και θεσμών (δημοτικές βιβλιοθήκες, ανοιχτό πανεπιστήμιο) επιμορφωτικού χαρακτήρα.
* την επέκταση των μεταπτυχιακών προγραμμάτων σπουδών από τα κατά τόπους τριτοβάθμια ιδρύματα και την παροχή κινήτρων συμμετοχής όχι μόνο σε νέους αλλά και σε ανθρώπους μεγαλύτερων ηλικιών.
* τη γόνιμη αξιοποίηση του ελεύθερου χρόνου και τη διάθεσή του σε δραστηριότητες με ωφέλιμη επίδραση στην ψυχή και στο πνεύμα